Радой Ралин
Безизходни дни

chitanka.info

Омръзнаха ми тези сиви вечери,

омръзна ми еднаквият живот.

Пред мене като символ са изпречени

два клона на изсъхнало дърво.

Зад тях се гушат сгърбените фигури

на хижите с олющени стени

и сякаш арестанти във вериги

се нижат бавно тъжните ни дни.

Понякога не мога да изтрая,

извръщам взор от изгледа унил

и почвам поетично да роптая,

че всеки се е вече примирил.

Едва докоснал скритата тетрадка,

и в пръстите ми ритъмът тупти,

тъгата ми тогава става сладка

и съчинявам толкова мечти.

Омръзнаха ми вечерите сиви!

Омръзнаха ми дните без борба.

Загиваме. В музея спи ръждива

на Чинтулов юнашката тръба.

1941

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.